CELEX: 32019D0968
Language: sk
Date: 2019-06-06 00:00:00
Title: Vykonávacie rozhodnutie Rady (EÚ) 2019/968 zo 6. júna 2019 o začatí automatizovanej výmeny údajov o DNA v Spojenom kráľovstve

13.6.2019   
               
               
                  SK
               
               
                  Úradný vestník Európskej únie
               
               
                  L 156/8
               
            
         VYKONÁVACIE ROZHODNUTIE RADY (EÚ) 2019/968
         zo 6. júna 2019
         o začatí automatizovanej výmeny údajov o DNA v Spojenom kráľovstve
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na rozhodnutie Rady 2008/615/SVV z 23. júna 2008 o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti (1), a najmä na jeho článok 33,
         so zreteľom na stanovisko Európskeho parlamentu (2),
         keďže:
         
                     (1)
                  
                  
                     V súlade s článkom 25 ods. 2 rozhodnutia 2008/615/SVV sa osobné údaje podľa uvedeného rozhodnutia nesmú poskytnúť, pokiaľ sa všeobecné ustanovenia o ochrane údajov stanovené v kapitole 6 uvedeného rozhodnutia nevykonali vo vnútroštátnom práve území členských štátov, ktoré sa takéhoto poskytnutia zúčastňujú.
                  
               
                     (2)
                  
                  
                     V článku 20 rozhodnutia Rady 2008/616/SVV (3) sa stanovuje, že skutočnosť, či v súvislosti s automatizovanou výmenou údajov podľa kapitoly 2 rozhodnutia 2008/615/SVV bola splnená podmienka uvedená v odôvodnení 1, sa má overiť na základe hodnotiacej správy vypracovanej na základe dotazníka, hodnotiacej návštevy a skúšobnej prevádzky.
                  
               
                     (3)
                  
                  
                     Spojené kráľovstvo informovalo Generálny sekretariát Rady o vnútroštátnych súboroch s analýzou DNA, na ktoré sa vzťahujú články 2 až 6 rozhodnutia 2008/615/SVV, a o podmienkach automatizovaného vyhľadávania podľa článku 3 ods. 1 uvedeného rozhodnutia v súlade s článkom 36 ods. 2 uvedeného rozhodnutia.
                  
               
                     (4)
                  
                  
                     V súlade s bodom 1.1 kapitoly 4 prílohy k rozhodnutiu 2008/616/SVV sa dotazník, ktorý pripravila príslušná pracovná skupina Rady, týka každej automatizovanej výmeny údajov a členský štát ho má vyplniť hneď, ako bude presvedčený, že spĺňa predpoklady na výmenu údajov v príslušnej kategórii údajov.
                  
               
                     (5)
                  
                  
                     Spojené kráľovstvo vyplnilo dotazník o ochrane údajov a dotazník o výmene údajov o DNA.
                  
               
                     (6)
                  
                  
                     Spojené kráľovstvo úspešne vykonalo skúšobnú prevádzku spolu s Rakúskom a Nemeckom.
                  
               
                     (7)
                  
                  
                     V Spojenom kráľovstve sa uskutočnila hodnotiaca návšteva a správu o nej vypracoval rakúsky, nemecký a francúzsky hodnotiaci tím, ktorý ju zaslal príslušnej pracovnej skupine Rady.
                  
               
                     (8)
                  
                  
                     Celková hodnotiaca správa, v ktorej sa zhrnuli výsledky dotazníka, hodnotiacej návštevy a skúšobnej prevádzky týkajúce sa výmeny údajov o DNA, sa predložila Rade.
                  
               
                     (9)
                  
                  
                     Rada 11. októbra 2018, konštatujúc súhlas všetkých členských štátov viazaných rozhodnutím 2008/615/SVV, dospela k záveru, že Spojené kráľovstvo v plnej miere vykonalo všeobecné ustanovenia o ochrane údajov stanovené v kapitole 6 rozhodnutia 2008/615/SVV.
                     Rada okrem toho požiadala, aby Spojené kráľovstvo do 12 mesiacov od začatia automatizovanej výmeny údajov vzhľadom na operatívne skúsenosti s výmenou údajov o DNA v rámci prümského mechanizmu a vysvetlenia v správe o hodnotiacej návšteve prehodnotilo svoju politiku vylúčenia súborov s údajmi o DNA podozrivých z automatizovanej výmeny údajov o DNA.
                  
               
                     (10)
                  
                  
                     Na účely automatizovaného vyhľadávania údajov o DNA by Spojené kráľovstvo preto malo byť oprávnené prijímať a poskytovať osobné údaje podľa článkov 3 a 4 rozhodnutia 2008/615/SVV. Vzhľadom na to, že z praktického a operatívneho hľadiska je dôležité, aby automatizovaná výmena údajov o DNA na účely verejnej bezpečnosti, osobitne na účely boja proti terorizmu a cezhraničnej trestnej činnosti, zahŕňala profily podozrivých, by Spojené kráľovstvo malo prehodnotiť svoju politiku týkajúcu sa výmeny profilov podozrivých. Ak Spojené kráľovstvo na základe operatívnych skúseností s výmenou údajov o DNA v rámci prümského mechanizmu do 12 mesiacov Rade neoznámi, že prehodnotilo svoju politiku, Rada by mala prehodnotiť pokračovanie alebo ukončenie automatizovanej výmeny údajov o DNA so Spojeným kráľovstvom v rámci prümského mechanizmu.
                  
               
                     (11)
                  
                  
                     V článku 33 rozhodnutia 2008/615/SVV sa Rade udeľujú vykonávacie právomoci s cieľom prijať opatrenia potrebné na vykonávanie uvedeného rozhodnutia, najmä pokiaľ ide o prijímanie a poskytovanie osobných údajov podľa uvedeného rozhodnutia.
                  
               
                     (12)
                  
                  
                     Keďže sa splnili podmienky na uplatnenie takýchto vykonávacích právomocí a dodržal sa príslušný postup, malo by sa prijať vykonávacie rozhodnutie o začatí automatizovanej výmeny údajov o DNA v Spojenom kráľovstve s cieľom umožniť tomuto členskému štátu, aby prijímal a poskytoval osobné údaje podľa článkov 3 a 4 rozhodnutia 2008/615/SVV.
                  
               
                     (13)
                  
                  
                     Dánsko, Írsko a Spojené kráľovstvo sú viazané rozhodnutím 2008/615/SVV, a preto sa zúčastňujú na prijatí a uplatňovaní tohto rozhodnutia, ktorým sa vykonáva rozhodnutie 2008/615/SVV,
                  
               PRIJALA TOTO ROZHODNUTIE:
         
            Článok 1
            Na účely automatizovaného vyhľadávania a porovnávania údajov o DNA je Spojené kráľovstvo oprávnené prijímať a poskytovať osobné údaje podľa článkov 3 a 4 rozhodnutia 2008/615/SVV od 14. júna 2019.
         
         
            Článok 2
            Spojené kráľovstvo do 15. júna 2020 ukončí prehodnotenie svojej politiky vylúčenia súborov s údajmi o DNA podozrivých z automatizovanej výmeny údajov o DNA.
            Ak Spojené kráľovstvo do dátumu uvedeného v prvom pododseku Rade neoznámi, že sprístupní údaje o DNA podozrivých v súlade s rozhodnutím 2008/615/SVV, Rada do troch mesiacov prehodnotí situáciu, pokiaľ ide o pokračovanie alebo ukončenie výmeny údajov o DNA so Spojeným kráľovstvom.
         
         
            Článok 3
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Toto rozhodnutie sa uplatňuje v súlade so zmluvami.
         
         
            V Luxemburgu 6. júna 2019
            
               
                  Za Radu
               
               
                  predsedníčka
               
               A. BIRCHALL
            
         
         
            (1)  Ú. v. EÚ L 210, 6.8.2008, s. 1.
         
            (2)  Stanovisko z 12. marca 2019 (zatiaľ neuverejnené v úradnom vestníku).
         
            (3)  Rozhodnutie Rady 2008/616/SVV z 23. júna 2008 o vykonávaní rozhodnutia 2008/615/SVV o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti (Ú. v. EÚ L 210, 6.8.2008, s. 12).